Մարիսա Մայեր

Մարիցա Էն Մայեր (, ), «Yahoo!» ընկերության նախկին նախագահ և գլխավոր գործադիր տնօրեն։ Մինչ այդ նա երկար ժամանակ ղեկավար պաշտոններ է զբաղեցրել «Google» ընկերությունում։ Եղել է ամենաերիտասարդ տնօրենը, որ աշխատել է Fortune 500 ցուցակում ընդգրկված ընկերությունում։

Վաղ կյանքը և կրթությունը 
Մայերը ծնվել է 1975 թվականի մայիսի 30-ին Վիսկոնսին նահանգի Վոսո քաղաքում նկարչության ուսուցչուհի, ֆինլանդական ծագմամբ Մարգարետ Մայերի և ինժեներ Մայքլ Մայերի ընտանիքում։ 1993 թվականին միջնակարգ դպրոցն ավարտելուց հետո Մայերը Վիսկոնսին նահանգի նահանգապետ Թոմմի Թոմփսոնի կողմից ընտրվել է 
որպես նահանգի երկու պատվիրակներից մեկը Արևմտյան Վիրջինիայի ազգային երիտասարդական գիտական ճամբար մեկնելու համար։

Մայերը գերազանցությամբ ավարտել է Ստենֆորդի համալսարանը՝ ստանալով բակալավրի աստիճան սիմվոլային համակարգերի և մագիստրոսի աստիճան ինֆորմատիկայի բնագավառում՝ մասնագիտացմամբ արհեստական ինտելեկտի ոլորտում։ 2009 թվականին Իլինոյսի տեխնոլոգիական ինստիտուտը Մայերին շնորհել է դոկտորի պատվավոր աստիճան՝ ի նշան երախտագիտության որոնման բնագավառում նրա աշխատանքի համար։

Կարիերա 
Նախքան Google-ը Մայերն աշխատել է Ցյուրիխում (Շվեյցարիա) UBS հետազոտական լաբորատորիայում (Ubilab) և SRI International-ում (Մենլո Պարկ, Կալիֆոռնիա)։
Մայերը Google գնացել է 1999 թվականին` դառնալով ընկերության 21-րդ աշխատակիցը և առաջին կին ինժեները։ Google-ում աշխատելու 13 տարվա ընթացքում նա եղել է ինժեներ, դիզայներ, արտադրանքի մենեջեր և ղեկավար։ Մայերը կարևոր դեր է կատարել Google Search, Google Images, Google News, Google Maps, Google Books, Google Product Search, Google Toolbar, iGoogle և Gmail նախագծերում։ Նա նաև վերահսկել է Google-ի գլխավոր էջի ստեղծումը, որը հայտնի է անհարկի դիզայնի բացակայությամբ։ Վերջին տարիներին Google-ում եղել է փոխտնօրենի ապրանքների որոնման ու համագործակցության փորձի գծով և փոխնախագահ տեղական ծառայությունների, քարտեզների և տեղադրության ծառայությունների գծով։

2012 թվականի հուլիսի 16-ին Մայերը նշանակվել է «Yahoo!» ընկերության նախագահ  և գլխավոր գործադիր տնօրեն։ Նա նաև եղել է ընկերության տնօրենների խորհրդի անդամ։

Ընկերությունում Մայերի կողմից կատարված առաջին փոփոխություններից մեկն անվճար ուտելիքն էր։

2017 թվականի հունիսի 12-ին Մարիսա Մայերը հեռացել է ընկերությունից Verizon-ի կողմից Yahoo-ի ձեռքբերման գործարքի ավարտի կապակցությամբ։ Այդ գործարքում նրա մասնաբաժինը կազմել է 186 մլն դոլար։

Անդամակցություն խորհուրդներին և պարգևներ 
Մայերը Cooper-Hewitt, National Design Museum, New York City Ballet, San Francisco Ballet, Սան Ֆրանցիսկոյի ժամանակակից արվեստի թանգարան և Walmart ընկերությունների տնօրենների խորհրդի անդամ է։

Մայերն Fortune ամսագրի կողմից ընդգրկվել է բիզնեսում 50 ամենաազդեցիկ ամերիկացի կանանց ցանկում 2008, 2009, 2010 և 2011 թվականներին՝ զբաղեցնելով 50, 44, 42 և 38 հորիզոնականները համապատասխանաբար։ 2008 թվականին՝ 33 տարեկան հասակում, նա ցուցակում ամենաերիտասարդ կինն էր։ Մայերը Glamour ամսագրի կողմից ճանաչվել է տարվա կանանցից մեկը 2009 թվականին։

Անձնական կյանք 
2009 թվականի դեկտեմբերի 12-ին Մայերն ամուսնացել է անշարժ գույքի ոլորտում ներդրող Զաքարի Բոգի հետ։ Հուլիսի 16-ին հայտնի է դարձել, որ ամուսինները սպասում են իրենց առաջնեկի ծնունդին նույն տարվա հոկտեմբերի 8-ին։ Նրանց որդին՝ Մակալիստեր Բոգը, ծնվել է 2012 թվականի սեպտեմբերի 30-ին։ 2015 թ. դեկտեմբերի 10-ին հայտնի է դարձել, որ զույգն ունեցել է երկվորյակ դուստրեր՝ Մարիելը և Սիլվանան

Քննադատությունը 
Մարիսա Մայերը Yahoo!-ի ներդրող Էրիկ Ջեքսոնի կողմից քննադատվել է ընկերության ֆինանսական միջոցների ոչ նպատակային օգտագործման համար։ Ընդհանուր առմամբ, գլխավոր տնօրեն լինելու երեք տարիների ընթացքում Մայերը «վատնել» է 10 մլրդ դոլար ընկերության կապիտալից։ Վերջին տարիներին Yahoo-ի ֆինանսական ցուցանիշները զգալիորեն վատացել են։ Ընկերության շահույթը 2015 թվականի առաջին ինն ամիսներին նվազել է 90 անգամ`կազմելով 81 մլն դոլար։

Մայերը մեղադրվել է նաև Yahoo!-ում աշխատող տղամարդկանց նկատմամբ գենդերային խտրականության ցուցաբերելու համար։ Yahoo-ի նախկին աշխատակից Սքոթ Արդը (Scott Ard) դատական հայց է ներկայացրել ընդդեմ ընկերության գործադիր տնօրեն Մարիսա Մայերի (Marissa Mayer): Դիմումում նշվում է, որ Մեյերն ընկերությունում սահմանել է աշխատողների արդյունավետության գնահատման այնպիսի համակարգ, որը նպաստել է տղամարդ աշխատողների դեմ նախատրամադրվածության առաջացմանը ղեկավարության մոտ։

Ծանոթագրություններ

Արտաքին հղումներ 
 
 Մարիսա Մայերը Notable Names Database կայքում

Google ընկերության աշխատակիցներ
Սթենֆորդի համալսարանի շրջանավարտներ
Ամերիկացի ծրագրավորողներ
Ամերիկացի կին համակարգչային գիտնականներ